**OBRAZLOŽENJE**

**Nacrta prijedloga odluke o izmjenama i dopunama Odluke o reklamiranju na**

**području Grada Zadra**

Gradsko vijeće Grada Zadra donijelo je Odluku o reklamiranju na području Grada Zadra („Glasnik Grada Zadra“, broj 28/10, 4/11, 4/12 i 14/13).

Odlukom o ustrojstvu upravnih tijela Grada Zadra („Glasnik Grada Zadra“, broj 9/17 i 14/17) izmijenjen je naziv Upravnog odjela za komunalne djelatnosti u Upravni odjel za komunalne djelatnosti i zaštitu okoliša, stoga je potrebito postojeću Odluku o reklamiranju na području Grada Zadra uskladiti s Odlukom o ustrojstvu upravnih tijela Grada Zadra.

Osim toga, u dijelu Odluke pod naslovom *Vrste reklamnih panoa* predlaže se dopuna u smislu postavljanja putokaznih zajedničkih reklamnih panoa u I zoni na lokacijama gdje za to postoji najveći interes korisnika poslovnih prostora uz plaćanje naknade, kako bi se prije nadolazeće turističke sezone uveo red u prostor, odnosno poboljšala komunikacijska i vizualna povezanost unutar povijesne jezgre grada Zadra.

 S ciljem da se širi krug zainteresiranih osoba s područja Grada Zadra uključi u pripremu konačnog Nacrta odluke o izmjenama i dopunama Odluke o reklamiranju na području Grada Zadra, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 23. ožujka 2018. godine.** |
| Adresa e-pošte na koju se šalju očitovanja zainteresirane javnosti:**komunalno.savjetovanje@grad-zadar.hr** |